<classify> SERIKALI imewataka wananchi kuunga mkono juhudi za serikali za kupiga rushwa barabarani. Imewaomba waunge mkono kwani vitendo vya rushwa husababisha ajali, vifo, majeruhi na uharibifu miundombinu kwa kutofuata sheria.Hayo yalibainishwa jana jijini Dar es Salaam na Waziri Mkuu, Kassim Majaliwa wakati wa uzinduzi wa Kampeni ya UTATU ya kupambana na rushwa barabarani pamoja na uzinduzi wa Mfumo wa Takukuru App utakaowasaidia wananchi kutoa taarifa za vitendo vya rushwa barabarani kwa kutumia simu zao za mkononi.Kampeni hiyo , UTATU inajumuisha Taasisi ya Kuzuia na Kupambana na Rushwa TAKUKURU, Jeshi la Polisi na wadau, wananchi na inabeba kaulimbiu isemayo Kwa Usalama wetu Kataa Rushwa Barabarani. Kupitia Mfumo huo wa Takukuru App, wananchi kwa kutumia simu zao za mkononi wataweza kupiga picha, kuchukua video, kunasa sauti au kutuma ujumbe mfupi kuhusu vitendo vya rushwa barabarani vinakotokea.Alisema, pia wataonesha eneo ambako kitendo cha rushwa kimefanyika kama vile mkoa, wilaya, kata na taarifa za mlalamikiwa kama vile jina na nyinginezo ili iwe rahisi kwa Takukuru na polisi kumkamata mhusika.Waziri Mkuu aliwakilishwa na Waziri wa Nchi, Ofisi ya Rais, Menejimenti ya Utumishi wa Umma na Utawala Bora, George Mkuchika. Aliwataka wananchi kutoa ushirikiano bila kumwonea au kumkomoa mtu kwa kutoa taarifa za uongo bali wawe jasiri wa kutoa taarifa za kweli na wajenge tabia ya kuhoji zaidi pale wanapoona mazingira ya kutakwa rushwa.Akisisitiza kuhusu umuhimu wa kampeni hiyo, Majaliwa aliwataka Takukuru na polisi kuzipa kipaumbele taarifa za wananchi kuhusu vitendo vya rushwa barabarani ili wasiwakatishe tamaa.Vita dhidi ya rushwa ni ya kwetu sote na tusiiachie Takukuru peke yake. Serikali ya Awamu ya Tano imejipambanua kwa kupiga vita rushwa na ufisadi; nchi yetu inapata sifa kwa sababu hata tathmini ya Benki ya Dunia inatambua namna Tanzania inavyoshughulika na tatizo la rushwa alisema.Juhudi hizi za Serikali zimesaidia kuongeza mapato ya kodi, kuondoa watumishi hewa, kuongeza uwajibikaji, ufuatiliaji na usimamizi mzuri wa fedha za maendeleo, aliongeza.Mkurugenzi wa Uzuiaji Rushwa wa Takukuru Sabina Seja, aliyemwakilisha Kaimu Mkurugenzi Mkuu wa Takukuru, Brigedia Jenerali John Mbungo alisema lengo la kampeni na mfumo wa Takukuru App ni kuzuia vitendo vya rushwa barabarani vinavyochangia ajali.Alisema Takukuru App inawaunganisha Takukuru, Polisi na Wadau ambao ni wananchi. Mkuu wa Wilaya ya Ilala, Sophia Mjema ambaye alimwakilisha Mkuu wa Mkoa wa Dar es Salaam, Paul Makonda alisema mkoa una klabu 602 shule za msingi na sekondari za kupiga vita vitendo vya rushwa ikiwemo rushwa barabarani.  <topic>: kitaifa 